Document ID: 31989D0504

Komisijas Lēmums
(1989. gada 18. jūlijs),
ar ko paredz apstiprināšanas un uzraudzīšanas kritērijus tām šķirnes dzīvnieku audzētāju apvienībām, ciltsdarba organizācijām un privātiem uzņēmumiem, kuri izveido vai kārto reģistrus hibrīdu vaislas cūkām
(89/504/EEK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 19. decembra Direktīvu 88/661/EEK par zootehniskajiem standartiem, kas piemērojami vaislas cūkām [1] un jo īpaši tās 10. panta 1. punkta ceturto ievilkumu,
tā kā visās dalībvalstīs reģistrus kārto vai izveido šķirnes dzīvnieku audzētāju apvienības, ciltsdarba organizācijas, privātas organizācijas vai oficiāli dienesti; tā kā tādēļ vajag noteikt kritērijus šķirnes dzīvnieku audzētāju apvienību, ciltsdarba organizāciju un privātu uzņēmumu apstiprināšanai;
tā kā šķirnes dzīvnieku audzētāju apvienībām, ciltsdarba organizācijām un privātiem uzņēmumiem attiecīgās dalībvalsts, kurās teritorijā atrodas to galvenā pārvalde, kompetentajām iestādēm jāiesniedz pieteikums oficiālai apstiprināšanai;
tā kā, ja šķirnes dzīvnieku audzētāju apvienības, ciltsdarba organizācijas un privāti uzņēmumi izpilda noteiktus kritērijus un tiem ir noteikti mērķi, tiem jābūt oficiāli atzītiem attiecīgās dalībvalsts tajās iestādēs, kurās tie ir iesnieguši pieteikumus;
tā kā šajā lēmumā paredzētie pasākumi atbilst Zootehnikas pastāvīgās komitejas atzinumam,
IR PIEŅĒMUSI ŠO LĒMUMU.
1. pants
Lai tiktu oficiāli apstiprināti, šķirnes dzīvnieku audzētāju apvienībām, ciltsdarba organizācijām un privātiem uzņēmumiem, kuri kārto vai izveido reģistrus, jāiesniedz attiecīgās dalībvalsts, kuras teritorijā atrodas to pārvaldes iestādes, pieteikums.
2. pants
Attiecīgās dalībvalsts iestādēm jāpiešķir oficiāls apstiprinājums visām šķirnes dzīvnieku audzētāju apvienībām, ciltsdarba organizācijām un privātiem uzņēmumiem, kuri kārto vai izveido reģistrus, ja minētās apvienības, organizācijas vai uzņēmumi izpilda pielikumā noteiktos nosacījumus.
3. pants
Attiecīgās dalībvalsts iestādes atsauc oficiālu apstiprinājumu visām šķirnes dzīvnieku audzētāju apvienībām, ciltsdarba organizācijām un privātiem uzņēmumiem, kuri kārto vai izveido reģistrus, ja attiecīgā šķirnes dzīvnieku audzētāju apvienība, ciltsdarba organizācija vai privātais uzņēmums vairs pastāvīgi nepilda pielikumā noteiktos nosacījumus.
4. pants
Šis lēmums ir adresēts dalībvalstīm.
Briselē, 1989. gada 18. jūlijā

Labels: 7
6